text:
1:1 UYakobi, umkhonzi kaThixo neNkosi uYesu Kristu, ubhalela izizwe ezilishumi elinazibini eziziintsali, ebulisa.
1:2 Kubaleleni ekuthini kuluvuyo olukhulu, bazalwana bam, xa nithe nagaxeleka ezilingweni ngezilingo,
1:3 nisazi nje ukuba ucikido lokholo lwenu lusebenza umonde.
1:4 Umonde ke mawube nomsebenzi ozalisekileyo, ukuze nibe ngabazalisekileyo, abagqibeleleyo, ningaswele nto.
1:5 Ukuba ke ubani kuni uswele ubulumko, makacele kuThixo, onika bonke engenakumbi, engangcikivi; wobunikwa.
1:6 Ke makacele ekholwa, engathandabuzi; kuba lowo uthandabuzayo ufana nokulatyuza kolwandle, luqhutywa ngumoya, luntsileka.
1:7 Kuba loo mntu makangabi uya kwamkela nto kuyo iNkosi.
1:8 Indoda emphefumlo umbaxa iyahlozinga kuzo zonke iindlela zayo.
1:9 Ke umzalwana othobekileyo makaqhayise ngako ukuphakama kwakhe;
1:10 osisityebi ke makaqhayise ngako ukuthobeka kwakhe; ngokuba uya kudlula njengentyantyambo yengca.
1:11 Kuba lithi lakuphuma ilanga, kunye nolophu, liyitshise ingca, ize ke intyantyambo yayo ivuthuluke, buthi nobuhle bembonakalo yayo butshabalale; siya kwenjenjalo nesityebi ukungcumbeka eluhambeni lwaso.
1:12 Inoyolo indoda ekunyamezelayo ukulingwa; ngokuba yothi, yakuba icikidekile, isamkele isithsaba sobomi, ebabeke ngedinga iNkosi abo bayithandayo.
1:13 Makungabikho namnye utshoyo akuhendwa ukuthi, Ndihendwa kwaThixo; kuba uThixo akanakuhendeka kokubi, akahendi namnye ke yena.
1:14 Elowo ke uhendwa akutsalwa, abanjiswe, yeyakhe inkanuko.
1:15 Ithi inkanuko, yakuba ithabathile, izale isono; sithi ke isono, sakuba sikhulelwe, sizale ukufa.
1:16 Musani ukulahlekiswa, bazalwana bam baziintanda.
1:17 Sonke isipho esilungileyo, naso sonke isipho esigqibeleleyo, sesaphezulu; sihla sivela kuye uYise wezikhanyiso, ongenabuyambo nasithunzi sakujika.
1:18 Uthandile, wasizala ngelizwi lenyaniso, ukuze sibe yintlahlela yazo izidalwa zakhe.
1:19 Ngoko ke, bazalwana bam baziintanda, makathi umntu wonke enze msinya ukuva, enze kade ukuthetha, enze kade ukuqumba;
1:20 kuba ingqumbo yendoda ayisebenzi bulungisa bukaThixo.
1:21 Kungoko endithi, yithini, nibubekile nxamnye bonke ubunyhukunyhuku nokuphuphuma ulunya, namkele ninobulali ilizwi elimiselweyo kuni, elinako ukuyisindisa imiphefumlo yenu.
1:22 Yibani ke ngabenzi belizwi, ningabi ngabaphulaphuli kodwa, nizidephisela.
1:23 Ngokuba umntu, ukuba ungumphulaphuli nje welizwi, engemenzi walo, lowo ufana nendoda eqiqa ubuso bayo bobuntu esipilini;
1:24 kuba iyaziqiqa, imke, ilibale kwaoko ukuba ibinjani na.
1:25 Ke yena oqondela emthethweni ogqibeleleyo wayo inkululeko, ahlale ehleli kuwo, lowo, ethe nje akaba ngumphulaphuli olibalayo, esuke waba ngumenzi womsebenzi: yena uya kuba noyolo ekwenzeni kwakhe.
1:26 Ukuba ubani kuni uba ungonqulayo, abe engalubambi ngomkhala ulwimi lwakhe, elukuhla intliziyo yakhe, unqulo lwalowo alunto yanto.
1:27 Unqulo lona oluhlambulukileyo, olu ngadyobhekileyo phambi koThixo uBawo, lulo olu: kukuvelela iinkedama nabahlolokazi embandezelweni, yabo: kukuzigcina engenabala kulo ihlabathi.
2:1 Bazalwana bam, musani ukukuphatha ngokukhetha buso bamntu, ukukholwa yiNkosi yethu yozuko, uYesu Kristu.
2:2 Kuba, xa kuthe kwangena endlwini yenu yesikhungu indoda enemisesane yegolide, inengubo eqaqambileyo; kwaza ke kwangena ihlwempu, lineengubo ezimdaka;
2:3 naza nakhangela kulowo uvethe ingubo eqaqambileyo, nathi kuye, Hlala apha kakuhle wena; nathi kulo ihlwempu, Yima phaya wena; mhlawumbi, Hlala phantsi apha ngasesihlalweni seenyawo zam:
2:4 anicalulanga na ke phakathi kwenu, naba ngabagwebi abanezicamango ezingendawo?
2:5 Yivani, bazalwana bam baziintanda: uThixo akawanyulanga na amahlwempu eli hlabathi, ukuba abe zizityebi zokholo, neendlalifa zobukumkani, awababeka ngedinga abo bamthandayo?
2:6 Ke nina nilihlazisile ihlwempu. Izityebi azinishicileli na? Zona azinirholeli ematyaleni na?
2:7 Zona azilinyelisi na igama elihle elo, nabizwa ngalo?
2:8 Ukuba okunene niyawuzalisa umthetho wakomkhulu, ngokwesibhalo esithi, Uze umthande ummelwane wakho ngoko uzithanda ngako, nityaphile;
2:9 kodwa ukuba nikhetha ubuso bomntu, nisebenza isono, niyohlwaywa ngumthetho ngokwabagqithi.
2:10 Kuba yena oya kuwugcina umthetho uphela, akhubeke mthethweni mnye, unetyala layo yonke.
2:11 Kuba lowo wathi, Musa ukukrexeza, ubuye wathi, Musa ukubulala. Ke, ukuba akukrexezi, kodwa ubulala, usewuthe waba ngumgqithi-mthetho.
2:12 Yithini ukuthetha, yithini ukwenza, nenze njengabaza kugwetywa ngomthetho wenkululeko.
2:13 Kuba umgwebo awuyi kuba natarhu kulowo ungenzanga nceba; kananjalo inceba iyawuqhayisela umgwebo.
2:14 Kunceda ntoni na, bazalwana bam, ukuba umntu uthi unokholo, abe imisebenzi ke engenayo? Lunako yini na ukumsindisa ukholo lwakhe?
2:15 Ukuba ke umzalwana, nokuba ngudade, bathi bahambe ze, beswele ukudla imihla ngemihla,
2:16 athi ke omnye wenu kubo, Hambani ninoxolo, yothani, hluthani; nibe ke ningabaniki izinto ezo ziwufaneleyo umzimba: kunceda ntoni na?
2:17 Ngokunjalo nalo ukholo, ukuba luthi lungabi namisebenzi, lufile ngokukokwalo.
2:18 Wosuka omnye, athi, Wena unokholo, ke mna ndinemisebenzi; ndibonise ukholo lwakho olungenamisebenzi yakho; nam ndokubonisa ngokwasemisebenzini yam ukholo lwam.
2:19 Wena uyakholwa ukuba uThixo mnye; uyatyapha; nazo iidemon ziyakholwa, zibe namanwele.
2:20 Uyathanda na ke ukwazi, mntundini ungento, ukuba ukholo olu, ingekho imisebenzi, lufile?
2:21 UAbraham, ubawo wethu, akagwetyelwanga na ngokwasemisebenzini, akumnikela uIsake, unyana wakhe, phezu kwesibingelelo?
2:22 Uyabona ukuba ukholo lwalusebenzisana nemisebenzi yakhe, lwenziwa wagqibelela ukholo ngokwasemisebenzini?
2:23 Saza sazaliseka isibhalo esithi, Wakholwa ke uAbraham nguye uThixo; kwaza oko kwabalelwa ebulungiseni kuye, wabizwa ngokuba sisihlobo sikaThixo.
2:24 Niyabona ke ngoko, ukuba umntu uyagwetyelwa ngokwasemisebenzini; kungabi ngokwaselukholweni lodwa.
2:25 Ngokunjalo ke, noRahabhi, ihenyukazi, akagwetyelwanga na ngokwasemisebenzini, akubamkela ngobubele abathunywa, abakhuphele phandle ngayimbi indlela?
2:26 Kuba, kwanjengokuba umzimba, ungekho umoya, ufile, ngokunjalo ukholo, ingekho imisebenzi, lufile nalo.
3:1 Musani ukuba ngabafundisi abaninzi, bazalwana bam, nisazi nje ukuba siya kwamkela olona lukhulu ugwebo.
3:2 Kuba siyakhubeka kaninzi sonke. Ukuba umntu akakhubeki zwini, lowo uyindoda egqibeleleyo, enako ukuwubamba ngomkhala nawo umzimba uphela.
3:3 Yabona, sifaka imikhala emilonyeni yamahashe, ukuba asithambele, siwajike umzimba wawo uphela.
3:4 Yabona, nayo imikhombe, imikhulu kangaka nje, iqhutywa nje yimimoya enamandla, ijikwa ngomthi wokujika omncinanana, iye apho sukuba umlawuli angxamele ukuba ingaya ngakhona.
3:5 Ngokunjalo nalo ulwimi, lulilungu elincinanana nje, luyagwagwisa kakhulu. Yabona ke, umlilo omncinane utshisa ihlathi elikhulu.
3:6 Nolwimi olu ngumlilo, lihlabathi elizele kukungalungisi; lunjalo ulwimi ukuhlala phakathi kwamalungu ethu. Lona luyawudyobha umzimba uphela, luvuthisa intenda yobomi; lona ke luvuthiswa sisihogo somlilo.
3:7 Kuba zonke iimvelo zezinto ezizitho zine, kwanezeentaka, nezezinambuzane, kwanezezinto eziselwandle, ziyadanjiswa, kanjalo sezikhe zadanjiswa yimvelo eyiyeyabantu;
3:8 ke lona ulwimi alunaye noko amnye ebantwini, unokuludambisa; lubububi obungenakubanjwa, luzele bubuhlungu obubulalayo.
3:9 Ngalo siyambonga uThixo uYise, nangalo siyabaqalekisa abantu abenziwe ngokomfanekiselo kaThixo.
3:10 Kwakulo mlomo mnye kuphuma intsikelelo nengqalekiso. Akufanelekile, bazalwana bam, ukuba ezi zinto zibe nje.
3:11 Umthombo umpompoza amnandi nakrakra kwangelo liso linye, yini na?
3:12 Unako yini na, bazalwana bam, umkhiwane ukuvelisa iinkozo zomnquma, uthi umdiliya uvelise amakhiwane? Ngokunjalo akukho namnye umthombo ongavelisa amanzi amtyuba namnandi.
3:13 Ngubani na olumkileyo, owaziyo kakuhle phakathi kwenu? Makayibonise imisebenzi yakhe ngehambo entle, enobulali bobulumko.
3:14 Ke, ukuba ninomona okrakra neyelenqe entliziyweni yenu, musani ukuyiqhayisela nokuyixoka inyaniso.
3:15 Obo bulumko asibubo obuhla phezulu; bobasemhlabeni, bobemvelo, bobeedemon.
3:16 Kuba apho kukhoyo umona neyelenqe, kubakho isiphithiphithi nemicimbi emibi yonke.
3:17 Ke bona ubulumko baphezulu ukuqala bunyulu, buze bube boboxolo; buyancendezela, buthozame kakuhle, buzele yinceba neziqhamo ezilungileyo; abunankani, abunaluhanahaniso.
3:18 Isiqhamo ke sobulungisa sihlwayelwa ngoxolo ngabo benza uxolo.
4:1 Zivela phi na iimfazwe nokulwa phakathi kwenu? Aziveli na apha eziyolweni zenu, eziwaphumela umkhosi amalungu enu?
4:2 Niyakhanuka, ningabi nakuzuza nto noko; niyabulala, nizonde, ningabi nakufumana nto noko; niyalwa, nenze imfazwe, ningabi nakuzuza nto ke, ngenxa yokuba ningaceli.
4:3 Niyacela, ningamkeli noko, ngenxa enokuba nicela kakubi, ukuze oko nikuchithele iziyolo zenu.
4:4 Bakrexezindini, bakrexezikazindini, anazi na ukuba ubuhlobo balo ihlabathi bubutshaba kuye uThixo? Othe ngoko wanga angaba sisihlobo salo ihlabathi, uzenza utshaba lukaThixo.
4:5 Okanye niba isibhalo esi sifumana sisitsho na, ukuthi, Umoya owahlala ngaphakathi kwethu ulangazelela ukukhweleta?
4:6 Ke ubabala kakhulu ngakumbi. Kungoko sithi, UThixo uyabachasa abanekratshi, abababale abazithobileyo.
4:7 Mthobeleni ngoko uThixo. Mchaseni ke uMtyholi, wonibaleka.
4:8 Sondelani kuye uThixo, wosondela kuni. Hlambululani izandla, boni, nenze nyulu iintliziyo, nina bamphefumlo umbaxa.
4:9 Yibani ziindwayi, nikhedame, nilile; ukuhleka kwenu makujike kube kukukhedama, nalo uvuyo lwenu lube kukuthi dakumba.
4:10 Zithobeni emehlweni eNkosi, yoniphakamisa.
4:11 Musani ukuthetha okubi omnye ngomnye, bazalwana. Lowo uthetha okubi ngomzalwana, amgwebe umzalwana wakhe, uthetha okubi ngomthetho, agwebe umthetho; ke, ukuba uyawugweba umthetho, akumenzi wamthetho, ungumgwebi.
4:12 Mnye uMmisi-mthetho, lowo unako ukusindisa nokutshabalalisa; ungubani na wena, umgwebayo omnye?
4:13 Wenani kaloku, nina nitshoyo ukuthi, Namhla, nokuba kungomso, siya kuya kulaa mzi, senze khona umnyaka ube mnye, sirhwebe, sizuze;
4:14 kanti nina aba anikwazi kakuhle okwangomso. Kuba buyintoni na ubomi benu? Bungumphunga obonakala ixesha elincinane, uze ke uthi shwaka.
4:15 Endaweni yokuba nithi, Ukuba iNkosi ithe yathanda, saphila, siya kwenza le nto, nalaa nto.
4:16 Ngoku ke niqhayisa ngokuqhankqalaza kwenu; konke ukuqhayisa okunjalo akundawo.
4:17 Ngoko kowaziyo ukwenza okuhle, angakwenzi, kulowo kusisono.
5:1 Wenani kaloku, zityebi, lilani nenze isijwili ngeenkxwaleko zenu ezizayo.
5:2 Ubutyebi benu bubolile, neengubo zenu zidliwe ngamanundu.
5:3 Igolide nesilivere yenu idliwe ngumhlwa; umhlwa wazo uya kuba lingqina ngakuni, uyidle inyama yenu njengomlilo. Niziqwebele ubutyebi ngeemini zokugqibela.
5:4 Yabonani, umvuzo wabasebenzi, abavune amasimi enu, lowo ubandeziweyo nini, uyakhala; kwaye ukubhomboloza kwabavuni abo kungenile ezindlebeni zeNkosi yemikhosi.
5:5 Nadla ubuncwane emhlabeni apha, naxhamla iziyolo, nazondla iintliziyo zenu njengamhla kuxheliweyo.
5:6 Namgweba, nambulala olilungisa; yena akanichasi.
5:7 Nyamezelani ngoko, bazalwana, ide ifike iNkosi. Niyabona, umlimi uyasilinda isiqhamo sawo umhlaba esinexabiso elikhulu, anyamezele ngaso, side samkele eyaphambili neyasemva imvula.
5:8 Nyamezelani nani, zizimaseni iintliziyo zenu, ngokuba ukufika kweNkosi kusondele.
5:9 Musani ukukrokrelana omnye nomnye, bazalwana, ukuze ningagwetywa; yabonani, uMgwebi umi phambi komnyango.
5:10 Bathabatheni, bazalwana bam, abaprofeti ababethetha egameni leNkosi, babe ngumzekelo wokuva ubunzima, nowokunyamezela.
5:11 Yabonani, sithi, banoyolo abo banyamezelayo. Unyamezelo lukaYobhi naluva, nesigqibo seNkosi nasibona, ngokuba iNkosi inemfesane enkulu, inenceba.
5:12 Ke kaloku, ngaphezu kweento zonke, bazalwana bam, musani ukufunga, nokuba lizulu, nokuba ngumhlaba, nokuba sesinye isifungo esiyini; makathi ke uewe wenu abe nguewe, nohayi abe nguhayi, ukuze ningeyeli ekugwetyweni.
5:13 Kukho mntu na phakathi kwenu uva ububi? Makathandaze. Kukho mntu na unomxhelo owonwabileyo? Makenze indumiso.
5:14 Kukho mntu na ufayo phakathi kwenu? Makabizele kuye amadoda amakhulu alo ibandla, athandaze wona phezu kwakhe, akuba emthambisile ngeoli, egameni leNkosi;
5:15 wothi umthandazo wokholo umsindise lowo uleleyo, iNkosi imvuse; nokuba ubethe wenza izono, wozixolelwa.
5:16 Xelelanani iziphoso, nithandazelane, ukuze niphiliswe. Sinamandla kakhulu isikhungo selungisa, siyeyisa.
5:17 UEliya wayengumntu oluvo lunjengolwethu, wathandaza umthandazo ukuba ingani; ayana emhlabeni iminyaka emithathu eneenyanga ezintandathu.
5:18 Wabuya wathandaza, laza izulu lanika imvula, umhlaba wavelisa isiqhamo sawo.
5:19 Bazalwana, ukuba uthe omnye phakathi kwenu walahleka enyanisweni, wathi ubani wamguqula,
5:20 makazi ukuba lowo wamguqulayo umoni ekulahlekeni kwakhe, woba usindise umphefumlo ekufeni, wagubungela inkitha yezono.


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
16 Laza ilizwi likaYehova laqhubeka lifika kum, lisithi:
2 “Nyana womntu, yazise+ iYerusalem izinto zayo ezicekisekayo.+
3 Uze uthi, ‘Itsho iNkosi enguMongami uYehova kwiYerusalem ukuthi: “Imvelaphi nokuzalwa kwakho kwakukwilizwe lomKanan.+ Uyihlo wayengumAmori,+ unyoko wayengumHiti.+
4 Ukuzalwa kwakho ke kona, ngemini yokuzalwa kwakho+ ayizange inqunyulwe imfesane yakho, akuzange uhlanjwe nangamanzi ukuze uhlambuluke, yaye akuzange uhlikihlwe konke konke ngetyuwa, ungazange nangayiphi na indlela usongelwe.
5 Akukho liso laba nosizi ngawe ukuze likwenzele nanye yezi zinto ngokuba nemfesane ngawe,+ kodwa waphoswa phezu komhlaba ngenxa yokuba wawusenyanyeka umphefumlo wakho ngemini yokuzalwa kwakho.
6 “‘“Ndadlula ngakuwe ndaza ndakubona ugqushagqusha egazini lakho, yaye ndathi kuwe usegazini lakho, ‘Qhubeka uphila!’+ ewe, ndathi kuwe usegazini lakho, ‘Qhubeka uphila!’
7 Ndakwenza waba njengenkitha enkulu kakhulu njengoko kuhluma entsimini ukuze ukhule ube mkhulu+ uze ufike unesona sihombo sihle.+ Namabele omabini makhulu ngokuqinileyo, neenwele zakho zaba sisihlwitha, wena ke wawuze yaye unganxibanga.”’
8 “‘Ndadlula ngakuwe ndaza ndakubona, yaye, khangela! ixesha lakho yayilixesha lezincokoliso zothando.+ Ngoko ndatwabululela umbhinqo wam phezu kwakho+ ndaza ndagubungela ubuze bakho ndenza nesifungo ndangena emnqophisweni kunye nawe,’+ itsho iNkosi enguMongami uYehova, ‘waza ke waba ngowam.+
9 Ngapha koko, ndakuhlamba ngamanzi,+ ndakuyalaza ndisusa igazi lakho ndaza ndakuthambisa ngeoli.+
10 Yaye ndahlabela mgama ndakwambesa ngesambatho esilukiweyo+ ndakunxibisa izihlangu zesikhumba sentini+ ndakuthandela ngelinen ecikizekileyo+ ndaza ndakugubungela ngomchako oxabiso likhulu.
11 Kwaye ndahlabela mgama ndakuvathisa ngezihombo ndaza ndakufaka isacholo+ ezandleni nentsimbi yomqala+ emqaleni wakho.
12 Ngaphezu koko, ndakufaka ikhonkco lempumlo+ ethatheni namacici ezindlebeni+ nesithsaba esihle entlokweni yakho.+
13 Waza wena wamana uzivathisa ngegolide nesilivere, nesinxibo sakho yayiseselinen ecikizekileyo nomchako oxabiso likhulu nesambatho esilukiweyo.+ Wawusidla umgubo ocolekileyo nobusi neoli,+ wakhula waba mhle kakhulu kunene, waza wafanelekela isikhundla sasebukhosini.’”+
14 “‘Kwaqala ke kwaphuma igama ngawe laya phakathi kweentlanga ngenxa yobuhle bakho, kuba babugqibelele ngenxa yobungangamsha bam endabubeka phezu kwakho,’+ itsho iNkosi enguMongami uYehova.”
15 “‘Kodwa wakholosa ngobuhle bakho+ waza waba ngunongogo ngenxa yegama lakho+ nezenzo zakho zobunongogo waziphalazela kuye wonke odlulayo;+ kwaba kokwakhe.
16 Wathabatha ke ezinye zezambatho zakho waza wezenzela iindawo eziphakamileyo+ zemibala ngemibala, wazenza unongogo kuzo+—nto leyo engatshongo khona, obungafanelanga kuyenza.
17 Wathabatha impahla yakho entle yegolide yam neyesilivere yam endakunika yona+ waza wazenzela imifanekiso yamadoda+ wazenza unongogo wayo.+
18 Wathabatha izambatho zakho ezilukiweyo, wazigubungela; neoli yam nesiqhumiso sam+ wazibeka phambi kwazo.
19 Nesonka sam endakunika sona—umgubo ocolekileyo neoli nobusi endakudlisa bona+—okunene wasibeka phambi kwazo njengevumba elithozamisayo,+ yaye kwaqhubeka kusenzeka oko,’ itsho iNkosi enguMongami uYehova.”
20 “‘Wathabatha oonyana bakho neentombi zakho owazizalela mna,+ wabingelela ngazo ukuze ziqwengwe+—azanelanga na ezo izenzo zakho zobunongogo?
21 Kwaye wabaxhela oonyana bam,+ wanikela ngabo ngokubadlulisa emlilweni.+
22 Yaye kuzo zonke izinto zakho ezicekisekayo nakwizenzo zakho zobunongogo akuyikhumbulanga imihla yobutsha bakho xa wawuhamba ze kwaye unganxibanga, ugqushagqusha egazini.+
23 Ngoko kwathi emva kwabo bonke ububi bakho (“yeha, yeha wena,”+ itsho iNkosi enguMongami uYehova)
24 wazakhela iindulana, wazenzela neendawo eziphakamileyo kuzo zonke iindawo zembutho.+
25 Emantloko eendlela zonke wazakhela iindawo eziphakamileyo+ waza wabenza bayinto ecekisekayo ubuhle bakho+ neenyawo zakho wazithi naa kuye wonke odlulayo,+ wazandisa izenzo zobunongogo bakho.+
26 Uzenze unongogo woonyana baseYiputa,+ abamelwane bakho abakhulu ngenyama,+ wabenza baphuphuma ubunongogo bakho ukuze undicaphukise.
27 Yaye, khangela! ngokuqinisekileyo ndiya kusolulela kuwe isandla sam,+ ndiwunciphise umxhesho wakho+ ndize ndikunikele koko kunqwenelwa ngumphefumlo+ wabafazi abakuthiyayo,+ iintombi zamaFilisti,+ abafazi abathotyiweyo ngenxa yehambo yakho evakalala.+
28 “‘Uye wahlabela mgama uzenza unongogo woonyana baseAsiriya ngenxa yokuba wawunganeliseki,+ wazenza unongogo wabo, akwaneliseka noko.
29 Ngoko ubenze baphuphuma ubunongogo bakho kwilizwe lakwaKanan,+ kumaKhaledi;+ akwaneliseka sekunjalo.
30 Owu hayi indlela endinobushushu+ ngayo ngakuwe,’ itsho iNkosi enguMongami uYehova, ‘ngokwenza kwakho zonke ezi zinto, umsebenzi womfazi,+ unongogo olawulayo!+
31 Xa wawusakha iindulana zakho emantloko eendlela zonke waza wazenzela iindawo eziphakamileyo kuzo zonke iindawo zembutho, wesuka akwabi njengabanye onoongogo ngokuwucekisa kwakho umvuzo.
32 Umfazi okrexezayo, uthabatha abasemzini esikhundleni sendoda yakhe.+
33 Bonke oonongogo baqhele ukubanika isipho,+ kodwa wena—ubanike izipho zakho bonke abo bathandana nawe,+ yaye uyabanyoba ukuba beze kwizenzo zakho zobunongogo+ bevela macala onke.
34 Yaye kuwe kwenzeka into eyahlukileyo kwabanye abafazi kwizenzo zakho zobunongogo, yaye abukho ubunongogo obufana nobakho, kwanokuba wena urhole umvuzo ube wena unganikwa mvuzo, ngolo hlobo ke kwenzeka ngendlela eyahlukileyo.’
35 “Ngoko ke, nongogondini,+ live ilizwi likaYehova.+
36 Itsho iNkosi enguMongami uYehova ukuthi, ‘Ngenxa yokuba inkanuko yakho iphalaziwe+ kwaza kwatyhilwa nobuze bakho+ kwizenzo zakho zobunongogo kwabo bathandana nawe+ nakwizithixo zakho ezinezothe ezicekisekayo,+ kwanegazi loonyana bakho owabanikela kubo,+
37 ke ngoko yabona, ndiqokelela ndawonye bonke abo uthandana nabo owawuyolisa kubo nabo bonke abo wawubathanda kunye nabo wawubathiyile, yaye ndiza kubaqokelela ndawonye nxamnye nawe bevela macala onke ndize ndibutyhile ubuze bakho kubo, babubone bonke ubuze bakho.+
38 “‘Kwaye ndiza kukugweba ngezigwebo zabakrexezikazi+ nabafazi abaphalaza igazi,+ ndikunike igazi lobushushu nekhwele.+
39 Ndiza kukunikela ke esandleni sabo, yaye ngokuqinisekileyo baya kuzichitha iindulana zakho,+ neendawo zakho eziphakamileyo ngokuqinisekileyo ziya kuchithwa,+ yaye baya kukuhluba izambatho zakho+ baze bayithabathe impahla yakho entle+ bakushiye uze, unganxibanga.
40 Baya kukunyusela ibandla+ baze bakugibisele ngamatye,+ bakubulale ngogonyamelo ngamakrele abo.+
41 Nezindlu zakho baya kuzitshisa ngomlilo,+ bakugwebe phambi kwamehlo abafazi abaninzi;+ yaye ndiza kukuyekisa ukuba ngunongogo,+ uze ungabi sarhola umvuzo.
42 Ndiya kwandula ke ndibunqumamise kuwe ubushushu bam,+ nekhwele lam ndilisuse kuwe;+ ndithi cwaka ndingabi sacaphuka kwakhona.’
43 “‘Ngenxa yokuba ungayikhumbulanga imihla yobutsha bakho+ yaye undibangela ukuphazamiseka ngenxa yezi zinto zonke,+ nam ke ndiza kukunika ngokwendlela yakho entlokweni yakho kanye,’+ itsho iNkosi enguMongami uYehova, ‘yaye ngokuqinisekileyo akusayi kuqhubeka nayo nayiphi na ihambo evakalala ecaleni kwezinto zakho zonke ezicekisekayo.
44 “‘Khangela! Wonk’ ubani osebenzisa umzekeliso+ nxamnye nawe uya kusebenzisa umzekeliso, esithi: “Intombi ifuze unina!”+
45 Wena uyintombi kanyoko,+ owenyanya indoda yakhe+ noonyana bakhe. Ungudade woodade wenu, ababesenyanya amadoda abo noonyana babo. Unyoko wayengumHiti,+ uyihlo yena wayengumAmori.’”+
46 “‘Udade wenu omkhulu nguSamariya+ needolophu eziphantsi kwayo,+ ohlala ngasekhohlo kwakho, nomsakwenu, ohlala ngasekunene kwenu, yiSodom+ needolophu eziphantsi kwayo.+
47 Yaye akuhambanga ngeendlela zabo, ungenzanga nangokwezinto zabo ezicekisekayo.+ Ngethutyana nje ude wenza ngokonakeleyo ngakumbi kunabo ezindleleni zakho zonke.+
48 Ndiphila nje,’ itsho iNkosi enguMongami uYehova, ‘iSodom udade wenu, needolophu eziphantsi kwayo, ayenzanga njengokwenza kwakho, wena needolophu eziphantsi kwakho.+
49 Khangela! Nasi isiphoso seSodom udade wenu: Yayinekratshi,+ isanela sisonka+ yaye ingakhathazeki+ ngenxa yokuhlala ingaphazamiseki yona needolophu eziphantsi kwayo,+ yaye isandla soxhwalekileyo+ nolihlwempu ayizange isomeleze.+
50 Kwaye zaqhubeka zinekratshi+ yaye ziqhubeka nento ecekisekayo phambi kwam,+ ndaza ekugqibeleni ndazishenxisa, kanye njengoko ndabona kufanelekile.+
51 “‘Ke yona iSamariya,+ ayonanga nkqu nangokwesiqingatha sezono zakho, kodwa wena uzenza ziphuphume izinto zakho ezicekisekayo ngaphezu kokuba yona yenjenjalo, ngokokuze wenze oodade wenu babonakale bengamalungisa ngenxa yezinto zonke ezicekisekayo owazenzayo.+
52 Kanjalo, thwala ukuthotywa kwakho ukuba umele uxoxe uthethelela oodade wenu. Ngenxa yezono zakho ozenze ngokucekiseke ngakumbi kunabo, bangamalungisa ngakumbi kunawe.+ Kanjalo wena, yiba neentloni uze uthwale ukuthotywa kwakho ekubeni wenze oodade wenu babonakala bengamalungisa.’
53 “‘Kwaye ndiza kuhlanganisa abathinjiweyo bazo,+ abathinjiweyo baseSodom nabeedolophu eziphantsi kwayo, nabathinjiweyo baseSamariya nabeedolophu eziphantsi kwayo; ndiza kuhlanganisa nabathinjiweyo bakho phakathi kwabo,+
54 ukuze ukuthwale ukuthotywa kwakho;+ yaye umele uzive uthotyiwe ngenxa yako konke oko ukwenzileyo, ngokubathuthuzela kwakho.+
55 Oodade wenu, iSodom needolophu eziphantsi kwayo, baya kubuyela kwimo yabo yangaphambili, neSamariya needolophu eziphantsi kwayo ziya kubuyela kwimo yazo yangaphambili, nawe needolophu eziphantsi kwakho niya kubuyela kwimo yenu yangaphambili.+
56 Wawukucekisa nkqu ukuthetha ngeSodom udade wenu ngemihla yekratshi lakho,+
57 ngaphambi kokuba ububi bakho bubhenceke,+ kanye njengakwixesha longcikivo lweentombi zaseSiriya+ nolwazo zonke eziyijikelezileyo, iintombi zamaFilisti,+ ezo zikugculelayo macala onke.+
58 Ihambo yakho evakalala+ nezinto zakho ezicekisekayo, wena umele uzithwale,’+ utsho uYehova.”
59 “Kuba itsho iNkosi enguMongami uYehova ukuthi, ‘Ndiya kwenza kuwe kanye njengoko wenzile,+ ngenxa yokuba wasidelela isifungo ngokwaphula umnqophiso wam.+
60 Yaye mna, mna kanye, ndiya kuwukhumbula umnqophiso wam nawe ngemihla yobutsha bakho,+ ndize ndikumisele umnqophiso ohlala ngokungenammiselo.+
61 Kwaye ngokuqinisekileyo uya kuzikhumbula iindlela zakho+ uze uzive uthotyiwe xa usamkela oodade wenu, abakhulu kunawe kwakunye nabancinane kunawe, yaye ngokuqinisekileyo ndiya kukunika bona njengeentombi,+ kodwa kungekhona ngenxa yomnqophiso wakho.’+
62 “‘Yaye mna, mna kanye, ndiza kumisela umnqophiso wam nawe;+ ukuze wazi ukuba ndinguYehova,
63 ukhumbule uze okunene ube neentloni+ nokuze ungabi saba nesizathu sokuwuvula umlomo wakho+ ngenxa yokuthotywa kwakho, xa ndikucamagushela+ ngenxa yako konke oko ukwenzileyo,’ itsho iNkosi enguMongami uYehova.”
Yithumele
Yithumele
Hezekile 16
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=16&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D16%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
ISIHLOMELO
Inyaniso NgoYise, UNyana, NoMoya Oyingcwele
ABANTU abakholelwa kwimfundiso kaBathathu Emnye bathi uThixo ungabantu abathathu—uYise, uNyana, noMoya Oyingcwele. Kuthiwa aba bantu bathathu bayalingana, bangoosomandla, yaye abanasiqalo. Ngoko imfundiso kaBathathu Emnye ithi uYise nguThixo, uNyana nguThixo, noMoya Oyingcwele nguThixo, kodwa bonke banguThixo omnye.
Abantu abaninzi abakholelwa kuBathathu Emnye bayavuma ukuba abakwazi kuyicacisa le mfundiso. Sekunjalo, bavakalelwa kukuba iyimfundiso yeBhayibhile. Kubalulekile ukuphawula ukuba igama elithi “uBathathu Emnye” alikho eBhayibhileni. Kodwa ngaba iyathetha ngemfundiso kaBathathu Emnye? Ukuze siphendule lo mbuzo, makhe sihlolisise isibhalo abadla ngokusicaphula abo baxhasa imfundiso kaBathathu Emnye.
‘ULIZWI WAYENGUTHIXO’
UYohane 1:1 uthi: “Ekuqaleni, kungekadalwa, wayeselekho uLizwi. ULizwi lo wayekunye noThixo, naye ngokwakhe enguThixo.” (IBhayibhile yesiXhosa yowe-1996) Kamva kwakwesi sahluko, umpostile uYohane ubonisa ngokucacileyo ukuba “uLizwi” nguYesu. (Yohane 1:14) Ngoko, ekubeni uLizwi ebizwa ngokuba nguThixo, abanye baye bagqiba kwelokuba, ‘uNyana kunye noYise bamele ukuba banguThixo omnye.’
Khumbula ukuba le nxalenye yeBhayibhile yayibhalwe ngesiGrike ntlandlolo. Kamva, abaguquleli bawuguqulela kwezinye iilwimi loo mbhalo wesiGrike. Noko ke, abaguquleli beBhayibhile abaliqela abazange basiguqulele esi sibhalo ngokuthi “naye ngokwakhe [uLizwi] enguThixo.” Ngoba? Ngokusekelwe kulwazi lwabo lwesiGrike seBhayibhile, abo baguquleli bagqiba kwelokuba akuchananga ukuguqulela esi sibhalo ngokuthi “naye ngokwakhe [uLizwi] enguThixo.” Ngoko basiguqulela njani? Nantsi imizekelo embalwa: “ULogos [uLizwi] wayengokobuthixo.” (A New Translation of the Bible) “ULizwi wayenguthixo.” (The New Testament in an Improved Version) “ULizwi wayekunye noThixo yaye enjengaye.” (The Translator’s New Testament) Ngokutsho kwezi nguqulelo, uLizwi akangoThixo. * Kunoko, ngenxa yokuba enesigxina esiphakamileyo kunezinye izidalwa zikaYehova, uLizwi ubizwa ngokuba “nguthixo.” Kule meko igama elithi “thixo” lithetha “umntu onamandla.”
FUMANA IINKCUKACHA EZINGAKUMBI
Inkoliso yabantu ayinalwazi ngesiGrike seBhayibhile. Ngoko ungaqiniseka njani ngentsingiselo yoko kwakuthethwa ngumpostile uYohane? Khawucinge ngalo mzekelo: Masithi utitshala uchazela abafundi ngombandela othile. Emva koko, abafundi babonakala bengayiqondi ngendlela efanayo inkcazelo yakhe. Aba bafundi bangayilungisa njani le meko? Basenokucela utitshala ukuba abanike inkcazelo engakumbi. Ngokuqinisekileyo, ukufunda iinkcukacha ezingakumbi kuya kubanceda bawuqonde ngakumbi loo mbandela. Ngokufanayo, ukuze uyiqonde intsingiselo kaYohane 1:1, unokuhlola incwadi yeVangeli kaYohane ukuze ufumane inkcazelo engakumbi ngesigxina sikaYesu. Ukufunda iinkcukacha ezingakumbi ngalo mbandela kuya kukunceda ukuba ufikelele kwisigqibo esichanileyo.
Ngokomzekelo, khawukhe uhlolisise oko akubhalayo ngokubhekele phaya uYohane kwisahluko 1, indinyana 18: “Akukho namnye umntu owakha wambona uThixo [uSomandla].” Kodwa abantu bambonile uYesu, uNyana, kuba uYohane uthi: “ULizwi [uYesu] ke waba ngumntu, waza wahlala phakathi kwethu. Sabubukela ubungangamsha bakhe.” (Yohane 1:14, IBhayibhile yesiXhosa yowe-1996) Ngoko, ingenzeka njani into yokuba uNyana abe yinxalenye kaThixo uSomandla? Kwakhona uYohane uthi uLizwi “wayekunye noThixo.” Ngoko ingenzeka njani into yokuba umntu abe kunye nomnye umntu aze kwangaxeshanye abe nguloo mntu? Ngaphezu koko, njengoko kubhalwe kuYohane 17:3, uYesu uwuchaza ngokucacileyo umahluko okhoyo phakathi kwakhe noYise wasezulwini. Umbiza uYise ngokuthi “ukuphela koThixo oyinyaniso.” Yaye ngasekupheleni kwale ncwadi yeVangeli, uYohane ushwankathela ngokuthi: “Iye yabhalwa phantsi ukuze nikholwe ukuba uYesu unguye uKristu uNyana kaThixo.” (Yohane 20:31) Phawula ukuba akathi uYesu nguThixo, kodwa uthi nguNyana kaThixo. Le nkcazelo yongezelelekileyo ekwincwadi yeVangeli kaYohane ibonisa indlela afanele aqondwe ngayo uYohane 1:1. UYesu, uLizwi, “nguthixo” ngengqiqo yokuba unesigxina esiphakamileyo, kodwa akalingani noThixo uSomandla.
QINISEKA NGEENKCUKACHA
Khawucinge kwakhona ngalaa mzekelo katitshala nabafundi. Masithi mhlawumbi abanye abafundi basenamathandabuzo, kwanasemva kokuva inkcazelo eyongezelelekileyo katitshala. Yintoni abanokuyenza? Banokufuna inkcazelo engakumbi komnye utitshala. Ukuba inkcazelo yalo titshala wesibini iyafana naleyo yotitshala wokuqala, asenokuphela amathandabuzo abafundi. Ngoko nawe, ukuba akukaqiniseki ngenkcazelo yombhali weBhayibhile uYohane, yokuba uYesu akanguye uThixo uSomandla, unokuhlolisisa inkcazelo yomnye umbhali weBhayibhile. Ngokomzekelo, khawukhe uhlolisise oko kwabhalwa nguMateyu. Ngokuphathelele isiphelo sale nkqubo yezinto, ucaphula amazwi kaYesu athi: “Akukho bani uwaziyo loo mhla nelo lixa, azazi neengelosi zamazulu engazi noNyana, kodwa nguBawo kuphela.” (Mateyu 24:36) La mazwi angqina njani ukuba uYesu akanguye uThixo uSomandla?
UYesu uthi uYise wazi ngaphezu koNyana. Kanti, ukuba uYesu ebeyinxalenye kaThixo uSomandla, ebeya kuba nolwazi olulinganayo noYise. Ngoko ke, uNyana noYise abalingani. Kodwa, abanye basenokuthi: ‘UYesu uneendima ezimbini. Apha uthetha njengomntu.’ Kodwa kwanokuba oko bekuyinyaniso, kuthekani ngomoya oyingcwele? Ukuba unguThixo olinganayo noYise, kutheni uYesu engatshongo ukuba unolwazi olulinganayo noYise?
Njengoko uqhubeka nesifundo sakho seBhayibhile, uza kufunda iindinyana ezininzi ngakumbi zeBhayibhile ezithetha ngalo mbandela. Ziza kukuchazela inyaniso ngoYise, uNyana, nomoya oyingcwele.—INdumiso 90:2; IZenzo 7:55; Kolose 1:15.
^ isiqe. 2 Ukuze ufumane inkcazelo engakumbi ngoYohane 1:1, bona iphepha 24-25 leMboniselo kaNovemba 1, 2008, epapashwe ngamaNgqina kaYehova.
Funda Okungakumbi
Ngaba ULizwi ‘WayenguThixo’ Okanye ‘Uthixo’?
Yiyiphi indlela echanileyo yokuqonda uYohane 1:1?


text:
Ndingawugqiba Njani Wonke Umsebenzi Wesikolo?
Into onokuyenza
Yiba nendawo ofunda kuyo. Mayibe yindawo engenaziphazamiso. Ukuba idesika ikho, sebenzisa yona. Cima iTV.
Izinto zokuqala mazize kuqala. Ekubeni isikolo sibalulekile, zimisele ukuba uza kwenza umsebenzi wesikolo kuqala xa usekhaya.
Musa ukuwubekela amangomso. Zibekele ixesha lokwenza umsebenzi wesikolo, zimisele ukuba kungabikho enye into oyenzayo ngelo xesha.
Yiba necebo. Bona ukuba nguwuphi umsebenzi wesikolo oza kuqala ngawo, kulandele owuphi, njalo njalo. Yibhale ephepheni le misebenzi, uze ubhale ixesha oza kuwenza ngalo umsebenzi ngamnye. Krwela umsebenzi owugqibileyo.
Phumla. Ukuba ingqondo iqalisa ukubhadula, khawukhe uphumle, kodwa uphinde uqalise ngokukhawuleza.
Zithembe. Khumbula, umahluko phakathi komfundi okhutheleyo nolivila unent’ okwenza nokusebenza nzima kunokuba krelekrele. (IMizekeliso 10:4) Unokupasa esikolweni. Sebenza nzima, uya kufumana imiphumo encumisayo.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 Ke kaloku uKumkani uDavide wayemdala,+ imihla ihambile kuye; yaye babeye bamgubungele ngezambatho, kodwa wayengafudumali.
2 Ngoko abakhonzi bakhe bathi kuye: “Mabayifunele intombazana, eyintombi enyulu,+ inkosi yam ukumkani, yaye kuya kufuneka inyamekele+ ukumkani, ukuze imonge;+ kwaye imele ilale esifubeni sakho,+ yaye inkosi yam ukumkani ngokuqinisekileyo iya kufudumala.”+
3 Kwaye bahamba baya kufuna intombazana entle kuwo wonke ummandla wakwaSirayeli, baza ekugqibeleni bafumana uAbhishagi+ umShunem+ baza bamzisa kukumkani.
4 Intombazana leyo yayintle ngokugqithileyo;+ kwaye yamonga ukumkani yaye yaqhubeka imnyamekela, nokumkani ngokwakhe akazange abe neentlobano zokwazana nayo.
5 Ngalo lonke elo xesha uAdoniya+ unyana kaHagiti+ wayeziphakamisa,+ esithi: “Mna ngokwam ndiza kulawula njengokumkani!”+ Yaye wenzelwa inqwelo nabakhweli-mahashe namadoda angamashumi amahlanu awayebaleka phambi kwakhe.+
6 Yaye uyise akazange amenze buhlungu nangaliphi na ixesha ngokuthi: “Kutheni na wenze ngale ndlela?”+ Yaye wayemhle kakhulu ngenkangeleko,+ yaye unina wayemzele emva koAbhisalom.
7 Waba neenkqubano noYowabhi unyana kaTseruya noAbhiyatare+ umbingeleli, yaye baqalisa ukunceda njengabalandeli baka-Adoniya.+
8 Ke yena uTsadoki+ umbingeleli noBhenaya+ unyana kaYehoyada noNatan+ umprofeti noShimeyi+ noReyi namadoda anamandla+ awayengakaDavide, abazange bazibandakanye+ noAdoniya.
9 Ekugqibeleni uAdoniya wenza umbingelelo+ wezimvu neenkomo namathole atyetyisiweyo kufuphi nelitye laseZohelete, elisecaleni kwase-En-rogele,+ waza wamema bonke abantakwabo oonyana bakakumkani+ nawo onke amadoda akwaYuda abakhonzi bakakumkani;
10 yena uNatan umprofeti noBhenaya namadoda anamandla noSolomon umntakwabo akazange abameme.
11 Ke kaloku uNatan+ wathi kuBhatshebha,+ unina kaSolomon:+ “Akuvanga na ukuba uAdoniya unyana kaHagiti+ ngukumkani, yaye inkosi yethu uDavide akanalwazi konke konke ngako oko?
12 Ngoko ke, khawuncede uze, ndikucebise ngokunyaniseka.+ Yaye sindisa umphefumlo wakho nomphefumlo wonyana wakho uSolomon.+
13 Hamba uye kungena kuKumkani uDavide, uze uthi kuye, ‘Yayingenguwe na, nkosi yam kumkani, owafungayo kwikhobokazana lakho, usithi: “USolomon unyana wakho nguye oza kuba ngukumkani emva kwam, yaye nguye oza kuhlala etroneni yam”?+ Ngoko kutheni uAdoniya engukumkani?’
14 Khangela! Ngoxa usathetha nokumkani, ndiya kwandula mna ndingene emva kwakho, yaye ndiya kuwaqinisekisa amazwi akho.”+
15 Ngako oko uBhatshebha waya kukumkani kwigumbi langaphakathi,+ yaye ukumkani wayemdala kakhulu,+ kwaye uAbhishagi+ umShunem wayenyamekela ukumkani.
16 Waza uBhatshebha waqubuda+ kukumkani, ukumkani wathi: “Uze kucela ntoni na?”+
17 Wathi kuye: “Nkosi yam,+ yayinguwe owafunga ngoYehova uThixo wakho kwikhobokazana lakho usithi, ‘USolomon unyana wakho nguye oza kuba ngukumkani emva kwam, yaye nguye oza kuhlala etroneni yam.’+
18 Yaye ke, khangela! uAdoniya+ ngokwakhe ungukumkani, yaye ke inkosi yam ukumkani ayazi konke konke ngako oko.+
19 Ngoko ubingelele ngeenkunzi zeenkomo namathole atyetyisiweyo nezimvu ezininzi waza wamema bonke oonyana bakakumkani+ noAbhiyatare+ umbingeleli noYowabhi+ intloko yomkhosi; kodwa uSolomon umkhonzi wakho akammemanga.+
20 Yaye wena nkosi yam kumkani—amehlo+ kaSirayeli wonke aphezu kwakho, ukuba ubaxelele ukuba ngubani na oza kuhlala etroneni yenkosi yam ukumkani emva kwayo.+
21 Yaye ngokuqinisekileyo kuya kuthi kamsinya yakulala kookhokho bayo inkosi yam ukumkani,+ mna nonyana wam uSolomon ngokuqinisekileyo sibe ngaboni.”
22 Yaye, khangela! ngoxa wayesathetha nokumkani, kwangena umprofeti uNatan.+
23 Kwaoko bamxelela ukumkani, besithi: “Nanku uNatan umprofeti!” Emva koko wangena phambi kokumkani waza waqubuda kukumkani ngobuso bakhe emhlabeni.+
24 Waza uNatan wathi: “Nkosi yam kumkani, wena ngokwakho utshilo na ukuthi, ‘uAdoniya nguye oza kuba ngukumkani emva kwam, yaye nguye oza kuhlala etroneni yam’?+
25 Kuba namhlanje wehlile ukuze abingelele+ ngeenkunzi zeenkomo namathole atyetyisiweyo nezimvu ezininzi nokuze ameme bonke oonyana bakakumkani neentloko zomkhosi noAbhiyatare umbingeleli;+ yaye nabo bayadla kwaye bayasela phambi kwakhe ibe baqhubeka besithi, ‘Makaphile uKumkani uAdoniya!’+
26 Kodwa ke mna mkhonzi wakho, mna noTsadoki+ umbingeleli noBhenaya+ unyana kaYehoyada noSolomon umkhonzi wakho akasimemanga.+
27 Ukuba le nto ivela kwinkosi yam ukumkani, ngoko akumazisanga+ umkhonzi wakho ukuba ngubani na ofanele ahlale etroneni yenkosi yam ukumkani emva kwayo.”
28 UKumkani uDavide waphendula ke wathi: “Madoda, ndibizeleni uBhatshebha.”+ Weza phambi kokumkani waza wema phambi kokumkani.
29 Yaye ukumkani wafunga+ wathi: “Njengoko uYehova ephila+ owawukhululayo+ umphefumlo wam+ kuko konke ukubandezeleka,+
30 kanye njengoko ndafungayo kuwe ngoYehova uTHIXO kaSirayeli, ndisithi, ‘USolomon unyana wakho nguye oza kuba ngukumkani emva kwam, kwaye nguye oza kuhlala etroneni yam esikhundleni sam!’ leyo yindlela endiza kwenza ngayo ngalo mhla.”+
31 Waza uBhatshebha wathoba ngobuso bakhe+ emhlabeni waqubuda kukumkani waza wathi: “Inkosi yam uKumkani uDavide mayiphile ukusa kwixesha elingenammiselo!”+
32 Ngoko nangoko uKumkani uDavide wathi: “Madoda, ndibizeleni uTsadoki+ umbingeleli noNatan umprofeti noBhenaya+ unyana kaYehoyada.” Ngoko beza phambi kokumkani.
33 Yaye ukumkani wahlabela mgama wathi kubo: “Thabathani abakhonzi+ benkosi yenu, nize nikhwelise uSolomon unyana wam kwimazi yam+ yemeyile nimehlise aye eGihon.+
34 Yaye uTsadoki umbingeleli noNatan umprofeti bamele bamthambise+ apho njengokumkani kwaSirayeli; kwaye nimele nivuthele isigodlo+ nize nithi, ‘Makaphile uKumkani uSolomon!’+
35 Nimele ninyuke nimlandele, yaye umele angene aze ahlale etroneni yam; kwaye yena ngokwakhe uza kuba ngukumkani esikhundleni sam, yaye kuza kufuneka ndimmisele abe yinkokeli kwaSirayeli nakwaYuda.”
36 Kwaoko uBhenaya unyana kaYehoyada wamphendula ukumkani wathi: “Amen!+ Wanga uYehova uThixo wenkosi yam ukumkani angatsho ngaloo ndlela.+
37 Kanye njengoko uYehova waba nenkosi yam ukumkani,+ makabe noSolomon,+ yaye wanga angayenza itrone yakhe ibe nkulu ngakumbi+ kunetrone yenkosi yam uKumkani uDavide.”
38 UTsadoki+ umbingeleli noNatan+ umprofeti noBhenaya+ unyana kaYehoyada namaKereti+ namaPeleti+ behla baza bamkhwelisa uSolomon kwimazi yemeyile kaKumkani uDavide,+ baza bamzisa eGihon.+
39 UTsadoki umbingeleli wathabatha uphondo lweoli+ ententeni+ waza wamthambisa+ uSolomon; kwaye baluvuthela uphondo, baza bonke abantu bathi: “Makaphile uKumkani uSolomon!”+
40 Emva koko bonke abantu beza bemlandela, kwaye abantu babedlala iimbande+ benemihlali ngovuyo olukhulu,+ kangangokuba umhlaba+ wahlukana ngenxa yengxolo yabo.
41 Yaye uAdoniya nabo bonke ababemenyiwe ababekunye naye bakuva oko, bakuba begqibile ukudla.+ Xa uYowabhi weva isandi sesigodlo, kwaoko wathi: “Yeyantoni le ngxokozelo+ isedolophini?”
42 Ngoxa wayesathetha, yabona, kweza uYonatan+ unyana ka-Abhiyatare umbingeleli. Waza uAdoniya wathi: “Ngena, kuba uyindoda elikroti, kwaye uzisa iindaba ezilungileyo.”+
43 Kodwa uYonatan waphendula waza wathi kuAdoniya: “Akunjalo! Inkosi yethu uKumkani uDavide ngokwayo imenze ukumkani uSolomon.+
44 Ngoko ukumkani uthumele kunye naye uTsadoki umbingeleli noNatan umprofeti noBhenaya unyana kaYehoyada namaKereti namaPeleti, bamkhwelisa kwimazi kakumkani yemeyile.+
45 UTsadoki umbingeleli noNatan umprofeti bamthambisa njengokumkani eGihon;+ emva koko baphuma apho benemihlali, kwaye idolophu iyaxokozela. Yiloo ngxolo niye nayiva.+
46 Yaye ngapha koko, uSolomon uhleli phantsi kwitrone yobukumkani.+
47 Kwaye, enye into, abakhonzi bakakumkani baye bafika beze kunqwenelela inkosi yethu uKumkani uDavide okuhle, besithi, ‘Wanga uThixo wakho angenza igama likaSolomon libe nobungangamsha ngakumbi kunegama lakho, yaye wanga angayenza itrone yakhe ibe nkulu ngakumbi kunetrone yakho!’+ Ukumkani uye waqubuda emandlalweni.+
48 Yaye oku koko ukumkani aye wakutsho, ‘Makabongwe+ uYehova uTHIXO kaSirayeli, oye namhlanje wandinika lowo uya kuhlala etroneni yam, amehlo am ekubona oko!’”+
49 Bonke abo babemenyiwe ababekunye noAdoniya bangcangcazela baza baphakama ngamnye wahamba indlela yakhe.+
50 Yaye uAdoniya wayesoyika naye ngenxa kaSolomon. Ngoko waphakama waza wemka yaye wabamba iimpondo zesibingelelo.+
51 Ekuhambeni kwexesha kwanikelwa ingxelo kuSolomon, kwathiwa: “Yabona uAdoniya ngokwakhe uyamoyika uKumkani uSolomon; yaye yabona ubambe iimpondo zesibingelelo, esithi, ‘Okokuqala uKumkani uSolomon makafunge kum ukuba akayi kumbulala umkhonzi wakhe ngekrele.’”
52 Koku uSolomon wathi: “Ukuba uya kuba yindoda elikroti, akuyi kuwela nalunye unwele+ lwakhe emhlabeni; kodwa ukuba kuye kwafunyanwa okubi kuye,+ kuza kufuneka afe.”+
53 Ngoko uKumkani uSolomon wathumela kwaye bamhlisa esibingelelweni. Wandula ke wangena waza kuqubuda kuKumkani uSolomon; emva koko uSolomon wathi kuye: “Yiya endlwini yakho.”+
Yithumele
Yithumele
1 Kumkani 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Oko Umele Ukwazi Ngemalariya
Umbutho iWorld Health Organization uqikelela ukuba abantu abangaphezu kwezigidi eziyi-198 baye bosuleleka sisifo semalariya ngo-2013, ibe sibulele abamalunga ne-584 000. Abane kwabahlanu esiye sababulala ngabantwana abaneminyaka engaphantsi kwemihlanu. Esi sifo siyingxaki kumazwe amalunga nekhulu emhlabeni wonke, ibe sibeka ubomi babantu abamalunga neebhiliyoni eziyi-3.2 esichengeni.
1 YINTONI IMALARIYA?
Imalariya sisifo esibangelwa yintsholongwane esuka kwiingcongconi. Umntu xa enaso ubonakala ngokuba nomkhuhlane, ukuqhaqhazela, ukubila, intloko nomzimba obuhlungu, isicaphucaphu nokuhlanza. Loo nto isenokubonakala qho emva kweeyure eziyi-48 ukuya kweziyi-72, kuxhomekeka kuhlobo lwentsholongwane emhlaseleyo nokuba unexesha elingakanani enaso.
2 ISASAZEKA NJANI IMALARIYA?
Iintsholongwane zemalariya zingena kwigazi lomntu xa etyiwe luhlobo oluthile lwengcongconi.
Ezi ntsholongwane ziye zihlasele iiseli ezisesibindini, apho zanda khona.
Xa iseli esesibindini idlabhuka, ezi ntsholongwane ziye ziphume, zihlasele iiseli ezibomvu zegazi, zize ziqhubeke zisanda.
Xa iseli ebomvu idlabhuka, ikhupha iintsholongwane ezihlasela ezinye ezingakumbi.
Ezi ntsholongwane ziqhubeka zisasazeka qho kudlabhuka iiseli. Ngokuqhelekileyo, okukhona kusenzeka oko, kokukhona iimpawu zemalariya zibonakala.
3 UNOKUZIKHUSELA NJANI?
Ukuba ukwilizwe eligqugqiswe yimalariya. . .
Gquma ibhedi ngelaphu lesefu. Limele
lifakwe umchiza obulala izinambuzane.
lingakrazuki okanye libe nemigqobho.
lihlohlwe kakuhle ngaphantsi komatrasi.
-
Galela imichiza ebulala izinambuzane ekhayeni lakho.
Ukuba kunokwenzeka, faka iisefu eminyangweni nasezifestileni, uze ufake nezixhobo ezenza kuphole, nto leyo enokugxotha iingcongconi.
Nxiba impahla ekhanyayo egquma umzimba wonke.
Xa ikhona indlela, hambela kude kwindawo ezifukufuku, apho kugcwele iingcongconi, neendawo ezidame amanzi, apho zizalela khona.
Ukuba uye wosuleleka, funa unyango ngokukhawuleza.
Ukuba uceba ukutyelela kwindawo egqugqiswe yimalariya:
Fumana inkcazelo esexesheni ngaphambi kokuba uhambe. Uhlobo lwentsholongwane yemalariya oluxhaphakileyo kwenye indawo lusenokwahluka kwenye, loo nto ichaphazela uhlobo lonyango olunokusebenza kakuhle. Kusenokuba bubulumko nokuthetha nogqirha wakho ukuze wazi iingxaki zempilo owakhe wanazo.
Xa ulapho, landela la macebiso akweli nqaku abhalelwe ukunceda abo bahlala kumazwe agqugqiswe yimalariya.
Ukuba uye wosuleleka, funa uncedo ngokukhawuleza. Yazi ukuba iimpawu zokosuleleka zinokubonakala emva kweveki enye ukuya kutsho kwezine.


text:
UDLIWANO-NDLEBE | NO-FENG-LING YANG
Isazi Sebhayoloji Sichaza Ngokholo Lwaso
UFeng-Ling Yang usebenza kwisebe lokuphanda elikwisikolo sokuphanda esiseTaipei, eTaiwan. Iziphumo zophando lwakhe zikhe zapapashwa nakwiincwadi zesayensi. Wayekade esithi izinto azizange zidalwe kodwa zazivelela. Kodwa ngoku akasatsho. UVukani! uye wadlan’ indlebe naye ngesayensi nangokholo lwakhe.
Khawusichazele ngemvelaphi yakho.
Abazali bam babengamahlwempu yaye umama wayengakwazi ukufunda. Sasifuye iihagu silima nokulima kwindawo eyayithandwa zizikhukula kufuphi nesixeko saseTaipei. Abazali bam bandifundisa ukusebenza nzima nokunceda abanye abantu.
Yayikholwa intsapho yakho?
Intsapho yakuthi yayikholelwa kunqulo lwamaTshayina ekuthiwa bubuTao. Sasisenza amadini kuThixo esasisithi nguThixo waMazulu, nangona sasingamazi nokuba ungubani kanye-kanye. Ndandidla ngokuzibuza ukuba: ‘Kutheni abantu behlupheka kangaka? Kutheni abantu bezicingela bodwa?’ Ndafunda iincwadi zobuTao nobuBhuda nezembali yaseMpuma neyaseNtshona. Ndada ndaya nakwiicawa eziliqela. Kodwa andizange ndiphenduleke.
Kwakutheni ukuze ufunde isayensi?
Ndandizithanda izibalo kwaye ndandinomdla kwindlela imithetho eyahlukahlukeneyo elawula ngayo imeko-bume yezinto. Yonke into, enoba inkulu njengomhlaba okanye incinane kakhulu ilawulwa yimithetho. Ngoko ke ndandifuna ukuqonda indlela esebenza ngayo le mithetho.
Yintoni eyayikwenza ukholelwe ukuba izinto zazivelela?
Ndandingazanga ndayifundiswa enye into. Ukususela kwisikolo samabanga aphakamileyo ukuya eyunivesithi, ukuzivelela kwezinto kuphela kwento endandiyifundiswa. Kwakhona, ekubeni ndandiphanda ngesayensi yobomi, kwakulindeleke ukuba nam ndivume ukuba izinto zazivelela.
Ekubeni ndandiphanda ngesayensi yobomi, kwakulindeleke ukuba nam ndivume ukuba izinto zazivelela
Kwakutheni ukuze ufunde iBhayibhile?
Ngo-1996 ndaya kuhlala eJamani ukuze ndifumane izidanga ezingakumbi. Kunyaka olandelayo ndadibana noSimone. WayeliNgqina likaYehova ibe wathi uza kundibonisa indlela eyiphendula ngayo imibuzo yam iBhayibhile. Ndaba nomdla gqitha xa wathi iBhayibhile iyayichaza injongo yobomi. Ndaqalisa ukuvuka ngecala emva kwentsimbi yesine ntsasa nganye ukuze ndifunde iBhayibhile kangangeyure. Emva koko ndandibethwa ngumoya ukuze ndicamngce. Kunyaka olandelayo, ndayifunda ndayigqiba iBhayibhile. Ndayithanda gqitha indlela ezichane ngayo iziprofeto zayo. Kwaya kusithi tha kum ukuba iBhayibhile ibhalwe nguThixo.
Wawusithi buvela phi ubomi?
Kaloku, ukuqalisa kwam ukuyicingisisa le nto phaya ekupheleni kweminyaka ye-1990, izazi zebhayoloji zaziqalisa ukuqonda ukuba ubomi buntsonkothe gqitha kunokuba bezikade zicinga. Yinyaniso kona ukuba oososayensi babesele besazi kakade ukuba iiproteni ezikwiiseli eziphilayo zezona molekyuli zintsonkothileyo kwezikhoyo. Kodwa ke ngelo xesha zaziqalisa ukuqonda indlela iiproteni ezisebenza ngayo ukuze zenze oomatshini abantsonkothileyo. Umatshini wemolekyuli unokubunjwa ziiproteni ezingaphezu kweziyi-50. Nkqu neyona seli ibonakala ingantsonkothanga idinga oomatshini abaliqela—ngokomzekelo ukuze ivelise amandla, ikope inkcazelo ethile okanye ilawule izinto ezingena kwiseli.
Wafikelela kwesiphi isigqibo?
Ndazibuza ukuba, ‘Kwenzeka njani ukuze ezi seli zisebenze ngendlela echulwe kangaka?’ Ngelo xesha, ukufumanisa ukuba iiseli zintsonkothe ngale ndlela kwenza oososayensi abaninzi bazibuza kwaumbuzo ofanayo. Kwincwadi awayipapashayo, omnye unjingalwazi webhayoloji waseUnited States uthi aba matshini beemolekyuli bantsonkothe kakhulu kangangokuba akunakwenzeka ukuba basuka bathi gqi nje esithubeni. Ndathi uchan’ ucwethe. Ndandisithi nakanjani ubomi badalwa.
Ndazibuza ukuba, ‘Kwenzeka njani ukuze ezi seli zisebenze ngendlela echulwe kangaka?’
Kwakutheni ukuze ube liNgqina likaYehova?
Ndaba nomdla xa ndibona uSimone ehamba iikhilomitha eziyi-56 veki nganye ukuze andifundise iBhayibhile nangona wayenempilo enkenenkene. Kwakhona ndafunda ukuba xa kwakulawula amaNazi, amaNgqina aliqela avalelwa kwiinkampu zoxinaniso ngenxa yokwala kwawo ukungena kwiipolitiki. Ndakuthanda gqitha ukukhalipha kwawo. Xa ndabona indlela amthanda ngayo uThixo, nam ndafuna ukuba njengawo.
Uzuze ntoni ngokukholelwa kuThixo?
Abantu endisebenza nabo bathi ndonwabile ngoku. Ndandikade ndizijongela phantsi ngenxa yokuba ndikhule ndihlupheka, ngoko zange ndakha ndaxelela mntu ukuba ndakhulela phi okanye ndithethe ngabazali bam. Kodwa ke eBhayibhileni ndifunde ukuba uThixo akanamsebenzi nokuba unamalini. Phofu ke kusenokwenzeka ukuba noYesu wakhulela kwintsapho ehlupheke njengale yam. Ngoku ndibahoyile abazali bam kwaye ndiyakuthanda ukubazisa kubahlobo bam.


text:
NOVEMBA 12, 2013
EINDIYA
ISitshingitshane UPhailin Sithwaxa I-Indiya
Ngo-Oktobha 12, 2013, iSitshingitshane uPhailin, esona sinamandla kule minyaka iyi-10 idlulileyo eIndiya, sithwaxe amaphondo akwimpuma yeli iOdisha neAndhra Pradesh. Esi sitshingitshane sinomoya obhudla ngamandla ukusa kwiikhilomitha eziyi-140 ngeyure, siye sonakalisa izindlu ezininzi eOdisha saza sabangela izikhukula ezibulele abantu abayi-43. Akukho maNgqina kaYehova aye afa okanye onzakala kule ngingqi. Ngaphambi kokuba esi sitshingitshane sifike ngaselunxwemeni, iofisi yesebe yamaNgqina kaYehova eIndiya iye yaseka ikomiti yokunceda amaNgqina amalunga nayi-70 afuduke kwiphondo iAndhra Pradesh. Aba bafudusiweyo banyanyekelwa emakhayeni amanye amaNgqina.
Fowunela:
UJ. R. Brown, Office of Public Information, tel. +1 718 560 5000
EIndiya: uTobias Dias, tel. +91 9845476425